《燕余左司宅》
元代·徐贲

初晴丽前楹，轻寒沍幽院。
酒气菊边闻，垆霏竹间见。
礼秩俱澹忘，情交自深眷。
嘉会在永期，闲欢足清宴。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。